google/wiki40b huggingface dataset:
Grunnkretser i Risør kommune

Grunnkretser i Risør kommune er delområder og grunnkretser som seksjonerer Risør kommune, Aust-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Kommunismens svartebok

Kommunismens svartebok (originaltittel på fransk: Le Livre noir du communisme : Crimes, terreur, répression) er en bok skrevet av en rekke fremstående europeiske akademikere og forskere ved Centre national de la recherche scientifique, og redigert av Stéphane Courtois. Den søker å liste opp de forbrytelser som ble begått av kommunistiske regimer, blant annet folkemord, etnisk rensning, tortur, terror og undertrykkelse. Bokens forfattere er Stéphane Courtois, Nicolas Werth, Karel Bartosek, Jean-Louis Panne, Jean-Louis Margolin og Andrzej Paczkowski. Kommunismens svartebok ble første gang utgitt i 1997.

Oversikt

Introduksjonen, skrevet av Courtois, hevder at «kommunistregimer gjorde masseforbrytelser til et fullstendig styresett». Boken kommer frem til at 94 360 000 mennesker døde som følge av kommunismen, deriblant 20 millioner i Sovjetunionen, 65 millioner i Folkerepublikken Kina, 1 million i Vietnam, 2 millioner i Nord-Korea, 2 millioner i Kambodsja, 1 million i kommuniststatene i Øst-Europa, 150 000 i Latin-Amerika, 1,7 millioner i Afrika, 1,5 millioner i Afghanistan og 10 000 dødsfall som følge av internasjonale kommunistiske bevegelsers og ikke-regjerende kommunistpartiers aktiviteter.
Anslagene i boken er forholdsvis moderate; andre har ment tallet på ofre var høyere. I boken Mao: The Unknown Story hevdes det blant annet at mellom 70 og 75 millioner kinesere døde som følge av Maos styre. Særlig fra kommunistisk hold blir anslagene derimot bestridt og boken kraftig angrepet.
Boken ble brukt som hovedkilde for kommunismens forbrytelser i forbindelse med resolusjonsforslaget som ledet til Europarådets resolusjon 1481 i 2006, Need for international condemnation of crimes of totalitarian communist regimes.

Oversettelser

Boken er oversatt til en rekke språk. Den ble utgitt på engelsk i 1999 av Harvard University Press under tittelen The Black Book of Communism: Crimes, Terror, Repression. Samme år kom en oversettelse til svensk, Kommunismens svarta bok, på Bokförlaget DN. I 2000 kom boken på finsk med tittelen Kommunismin musta kirja: Rikokset, terrori, sorto, 2003 på dansk med tittelen Kommunismens sorte bog: forbrydelser, terror, undertrykkelse  og 2009 på islandsk med tittelen Svartbók kommúnismans: Glæpir, ofsóknir, kúgun. Boken kom på tysk i 2004 av Piper Verlag under tittelen Das Schwarzbuch des Kommunismus – Unterdrückung, Verbrechen und Terror.
Boken er foreløpig ikke utgitt på norsk.
Roses EP

Roses EP er en EP med Anette Askvik, utgitt i 2007.
Ernst Tryggers regjering

Ernst Tryggers regjering var Sveriges regjering mellom 19. april 1923 og 18. oktober 1924. Regjeringssjef (statsminister) var Ernst Trygger.
Tambur

Historikk

Tamburer skulle finnes i alle kompanier etter 1628. Tamburen var offentlig embetsmann, oppført med yrke i folketellingene. De militære signalene ble spilt på tamburtromme. Tamburer ble særlig brukt under trettiårskrigen på 1600-tallet, men er kjent minst hundre år tidligere i renessansen. Tamburene omsatte offiserenes muntlige ordre til lydsignaler som soldatene kunne oppfatte på lang avstand. En tambur kunne i gamle dager tegne en kontrakt på ti, tjue eller tretti år. Kongen kunne leie ut regimentene for å tjene penger. Tamburen måtte følge regimentet i Europa, eventuelt sammen med familien.
På 1700- og 1800-tallet var det vanlig med en tambur og en eller to felespillere i bryllup. Tamburen spilte da bryllups- og andre trommeslåtter som ofte var variasjoner over militære signaler. Tamburer som ikke hadde tilknytning til militære ble gjerne kalt bryllupstamburer.
Etterretningsoperasjonen i Stockholms skjærgård 2014

Etterretningsoperasjonen i Stockholms skjærgård 2014 var en militær operasjon som fant sted i Stockholms skjærgård i midten av oktober 2014. Försvarsmakten kategoriserte den som en etterretningsoperasjon som «syftar till att kunna bekräfta främmande undervattensverksamhet».
Avdelinger fra Fjärde sjöstridsflottiljen, Amfibieregementet, Helikopterflottiljen og Hemvärnet deltok. Operasjonen ble igangsatt etter en observasjon fra en privatperson som Försvarsmakten beskrev som en troverdig kilde. Försvarsmakten presenterte et fotografi av et ukjent objekt som ble satt i forbindelse med operasjonen. Innledningsvis var letingen konsentrert til Kanholmsfjärden, og senere flyttet sydover til Nämdöfjärden og Jungfrufjärden. Operasjonen ble avsluttet 24. oktober og antas å ha kostet cirka 20 millioner svenske kroner.
Tom Clancy's Rainbow Six: Vegas

Historien

Spilleren er leder for elitesoldatlaget Rainbow Team, Logan Keller som blir sendt til Las Vegas, Nevada i USA med teamet sitt (Michael og Joung) for å stoppe terrorister som skal ødelegge byen.
Man spiller på mange kjente steder som Fremont Street og Hoover-demningen.
Ernst Andersen

Liv

Han ble student fra Sorø akademi i 1925 og cand. jur. i 1931, før han ble ansatt i det danske innenriksdepartementet. I 1940 fikk han doktorgraden for en avhandling om forvaltningsrett, og i 1944 ble han utnevnt til professor i rettsvitenskap ved Københavns universitet, hvor han til å begynne med underviste i offentlig rett, senere i person-, familie- og arverett.
Andersen utga en rekke lærebøker, blant annet i statsrett (sammen med Alf Ross), ekteskapsrett, arverett og personrett. Senere skrev han flere rettshistoriske bøker, som Træk af juraens udvikling i to bind (1970–73) og Bankvæsenets oprindelse (1976). På sine eldre dager skrev han flere avhandlinger om kirkehistorie og religion.
Eidsvoll 1814

Historie

Eidsvoll 1814 ble opprettet som stiftelse for å forvalte Eidsvollsbygningen for den norske stat. Stiftelsen erstattet da det tidligere Eidsvollsminnet som ble opprettet i 1837 da Eidsvollsbygningen ble kjøpt for å bevares som nasjonalmonument. Den ble kjøpt av private for innsamlede midler, og ble i 1851 gitt som gave til den norske stat.
Spithead

Spithead er et kystområde ved Solent og en red sør av Gilkicker Point i Hampshire, England. Det er beskyttet fra all vind, bortsett fra sørøst. Det har navnet fra the Spit, en sandbanke som strekker seg sørover fra kysten av Hampshire om lag 5 km; og det er 22,5 km lang, med gjennomsnittlig bredde på rundt 6,5 km.
I den britiske marinen, Royal Navy, er det tradisjon at monarken er til stede ved en samling av flåtens fartøyer, den såkalte Fleet Review. I 1797 var besetninger på marinefartøy ankret ved Spithead involvert i mytteri, kjent som Spithead og Nore-mytteriene.
Cordylomera

Utseende

Middelsstore, avlange, langbeinte trebukker. Fargen varierer mye men i alle fall dekkvingene er ofte metallisk fargede. Mange arter har hode, pronotum og bein mer eller mindre rødlige. Antennene er vanligvis litt lengre enn kroppen. Pronotum har rundede sider, gjerne med en knøl eller en kort tann midt på hver sidekant. Dekkvingene er parallellsidige. På beina er lårene klubbeformede.

Utbredelse

Slekten er utbredt i Afrika inkludert Komorene.
Yi Sun-sin

Tidlig liv

Yi ble født 28. april 1545 i Seoul i Dekosu Yi-klanen. Etter at faren Yi Jeong ble dømt og straffet i 1552 for ulovlige ritualer på lik, flyttet familien til Asan i Chungcheong-provinsen.
I barndommen var han venn med Yu Seong-ryong, som senere skulle bli statsminister i Kongedømmet Joseon. Som ung gutt viste Yi å ha gode kunnskaper om lederskap da han lekte krigsspill med vennene sine. Senere gjorde han det også bra med pil og bue. Yi var også dyktig til å skrive og lese kinesisk.

Tidlig karriere

I 1567 tok han sin årlige militære eksamen der han imponerte dommerne med sine sverdkunster og i bueskyting, men besto ikke da han brakk et bein i kavaleri-eksamen. Etter andre forsøk besto han eksamen og ble sendt til en militærpost i Hamgyong-provinsen, men var den eldste blant junioroffiserene. Der forsvarte han grensen effektivt mot jursjenerne, som senere ga ham rykte som god leder og strateg.
I 1583 beseiret han jursjenerne og tok deres høvding til fange. Det sies at han var så god leder at noen av de andre offiserene anklaget ham for å være desertør. Yi forlot hæren i tre år etter at han fikk vite at faren var død. Da han kom tilbake ble han med en gang anklaget for desertering, men denne gangen av general Yl ll som mente at det var Yi som var grunnen at de tapte i slaget ved Sangju. Han mistet sin rang, ble fengslet og torturert.

Marinen

Da han ble løslatt fikk han lov til å kjempe som vanlig soldat, og ble senere utnevnt til kommandør i en garnison i Seoul og senere militær magistrat i et fylke nord for Seoul.
Yis innsats i det nordlige Korea ble belønnet da han ble sjef for en marinebase i Sør-Jeolla. I 1590 fikk han fire militære stillinger på bare to måneder, den siste stillingen var sjef over garnisonen i Wando. I 1591 ble han sjef over Yeosu og ble bedt om å etablere den koreanske marinen og forsterke provinsen. Det var blant annet her han laget tegningene for geobukesonskipene.

Imjinkrigen

I 1592 gav den japanske herskeren Toyotomi Hideyoshi ordre om å invadere Korea. Han ville bruke landet som base for å invadere Kina. Det første angrepet kom mot Busan. I reagerte og angrep japanerne og slo dem i mange slag blant annet slaget ved Okpo og slaget ved Sacheon. Japanerne ble til slutt drevet vekk fra Busan. Hideyoshi reagerte kraftig på tapet og økte sin flåte med 1600 skip. Dette skjedde etter at han blant annet hadde mislyktes i å få etablert en allianse med Portugal. Det meste av den nye flåten ble ødelagt av I i 1597 i slaget ved Noryang. Da gav japanerne opp selv om krigen kostet I livet.
Yi Sun-sin ble begravet ved siden av faren i byen Asan. Yi er hyllet som nasjonal helt og flere bygninger er bygd til hans ære.
Was nützt die Liebe in Gedanken

Was nützt die Liebe in Gedanken er en tysk dramafilm av Achim von Borries fra 2003. Hovedrollene spilles av August Diehl, Daniel Brühl, Anna Maria Mühe, Jana Pallaske og Thure Lindhardt.
Filmen er basert på faktiske begivenheter, den såkalte Steglitzer Schülertragödie, og finner sted på slutten av 1920-tallet. Hovedrollene har vanskeligheter med sin første store kjærlighet og beslutter å begå selvmord dersom de ikke finner den kjærligheten de mener de fortjener. Mens de alltid søker etter den høyeste kjærligheten, går Paul (Daniel Brühl) og Günther (August Diehl) glipp av de virkelig viktige tingene i livet. Deres forstyrrede forestillinger ødelegger alt og en farlig idé begynner å vokse i Günthers hode: «Hvis vi ikke blir elsket, tar vi dem vi elsker med oss».
Heterodoksi

Heterodoksi (av gresk hetero – «annerledes», og doksa – «mening») betyr annerledestenkende, og er det motsatte av ortodoksi. Innen religion, som kristendom, refererer «heterodoksi» til avvik fra den offisielle kirkelære (ortodoksi).

Den ortodokse kirke

Innen Den ortodokse kirke brukes begrepet hovedsakelig for å referere til kristne kirker og kirkesamfunn som ikke tilhører de østortodokse kirker, og som forfekter doktriner som ikke tilhører Tradisjonen.

Den romersk-katolske kirke

Heterodoksi innen den romersk-katolske kirke refererer til synspunkter som avviker fra strengt ortodokse synspunkter, men som beholder tilstrekkelig trofasthet til doktrinen at den unngår betegnelsen «kjetteri». Mange katolikker bekjenner visse heterodokse synspunkter, enten i doktrinelle eller sosiale saker.

Kina

I slutten av 1999 ble en lov forfattet i Kina for å forby «heterodokse religioner». Dette ble brukt retroaktivt om Falun Gong, en spirituell praksis introdusert til offentligheten i Kina av Li Hongzhi (李洪志) i 1992.

Økonomi

Heterodoks økonomi refererer innen økonomien til skoler innen økonomisk tenkning som anses å ligge utenfor den «ortodokse» økonomiske tankegang, særlig i kontrast til nyklassisk økonomi. Heterdokse økonomier kan referere til en rekke separate, uortodokse økonomiske tilnærminger eller skoler som institusjonell-, post-keynesiansk, sosialistisk, marxistisk, feministisk, georgistisk, østerriksk, økologisk, og sosial økonomi.
Stortingsvalget 2017 i Aust-Agder

Stortingsvalget 2017 i Aust-Agder avholdes mandag 11. september 2017. Det skal velges fire stortingsrepresentanter for valgkretsen Aust-Agder fylke for valgperioden 2017-2021, herav tre distriktsmandater og ett utjevningsmandat. Det er det samme antallet som ved stortingsvalget i 2013.
Ballblom

Utseende

Ballblomen har en rak, opptil 70 cm høy stengel, ofte med sidegrener. Den blomstrer i juni og juli med 3 cm brede og kuleformede blomster, med 12-15 sterkt gulfargede begerblad som dekker hverandre som bladene i et kålhode. Innenfor begerbladene ligger noen uanselige, egentlige kronblad.

Økologi

Blomsteren er svakt velluktende og trekker til seg insekter, men kan bare bli pollinert av blomsterfluer av slekten  chiastocheta («ballblomfluer»), og kan ikke formere seg uten disse fluene. Disse fluene er små og greier å krype mellom alle lagene av blomsterblad i ballblomen. Det er fire kjente chiastocheta-arter i Norden. Ballblomfluene er på si side helt avhengig av at larvene får spise blomsterfrø fra ballblomen. Denne typen gjensidig avhengighet er kalt obligat mutualisme . 
På samme måte som bekkeblom inneholder ballblom giftstoffet anemonol, så ballblomen får stå i fred for beitedyr. 
Ballblomen hører til høystaudevegetasjonen i fjellbjørkeskogen. Under barskoggrensa kan den samme vegetasjonstypen bli dominert av storvokst, men glissen granskog.

Utbredelse

Ballblom trenger frodig eng eller skogsmark, og siden slik mark mange steder er oppdyrket, finnes ballblomen i dag helst i fjellområde og nordover i Norden. Den mangler lengst sør og vest i Norge, øst i Sverige og i indre Finland. Arten forekommer ellers i Europa, sørover helst i fjellstrøkene, og i det vestlige Asia.
Kanchenjunga naturvernområde

Kanchenjunga naturvernområde er en «gave til jorden» og er en av de første naturvernområde i Nepal forvaltet av lokal befolkning. Naturvernområde omfatter ca. 2 035 km² i den nordlige delen av Nepal, Taplejung.
Tromsøsundet (valgkrets)

Tromsøsundet var 3. valgkrets i Tromsø amt ved stortingsvalgene fra 1906 til 1915. Ved disse stortingsvalgene praktiserte man en valgordning med direkte flertallsvalg i enmannskretser. Tromsøsundet valgte således én representant og én personlig vararepresentant.
Valgkretsen Tromsøsundet bestod av herredene Tromsøsundet, Sørfjorden, Lyngen, Karlsø, Helgø, Skjervø, Nordreisen og Kvænangen med rundt 22 000 innbyggere og 9 000 stemmeberettigede etter innføringen av kvinnelig stemmerett.
BluePoint Linux

BluePoint Linux er en tidligere kinesisk Linuxdistribusjon som var basert på Red Hat Linux. Distribusjonen ble utviklet av BluePoint, Kinas ledende programvareselskap for Linux. Det ble grunnlagt i Shenzen i desember 1999 og het tidligere Shenzhen Sinx. Selskapet var en utløper av kjerne-hacker gruppen SoftwareOPENUNIX NETWORK STUDIO, Co. Ltd., som omfattet noen av de fremste eksperter på UNIX/Linux i Kina.
Distribusjonen benyttet skrivebordsmiljøet KDE  i tillegg til vindusbehandleren IceWM og WMaker. Distribusjonen hadde 32-biter x86 som plattform.
Første versjon ble lansert 10. desember 1999. Siste versjon var versjon 2.0 som ble lansert 20. juli 2002
Sergipe

Økonomi

Økonomien i Sergipe er dominert av sukkerindustrien. Store felt med sukkerrør gjør at delstaten produserer over 1,4 millioner tonn sukker hvert år. I tillegg dyrkes det en god del cassava samt appelsiner. 
En annen kommende næringsgren er oljeindustrien, hvor oljefelter utenfor kysten bidrar til økonomien. Et av oljefeltene er Piranema-feltet. I delstaten finnes det også litt lær- og tekstilindustri.

Geografi

Geografisk er Sergipe veldig lik de andre statene nordøst i Brasil. Kysten preges av sandstrender samt en del mangroveskog. Rett innenfor kysten ligger en sone som opprinnelig var dekket av regnskog, men som nå brukes til landbruk. Lengst inne i delstaten ligger det halvtørre området sertão.

Historie

Sergipe er et ord fra tupi-indianerne, og betyr krabbe. Den første portugisiske kolonien i Sergipe var bosetningen São Cristóvão.
På samme måte som de andre delstatene nordøst i Brasil, ble Sergipe på 1600-tallet invadert flere ganger av nederlendere samt at franskmenn flere ganger gjorde raid i delstaten. I denne perioden var delstaten berømt for det kostbare trevirket kingwood. Treslaget var hovedgrunnen til de franske raidene, og antakelig en viktig faktor for nederlandske militærekspedisjoner. Portugiserne klarte å få slutt på disse piratlignende raidene tidlig på 1700-tallet.
Aubigny (Calvados)

Befolkningsutvikling

Antall innbyggere i kommunen Aubigny
Referanse: INSEE
Scotinotylus clavatus

Utseende

Scotinotylus clavatus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Legasjon

Legasjon er betegnelse på en type offisielle representasjon fra et land i en fremmed stat. En utenriksstasjon med betegnelsen legasjon har lavere rang enn en ambassade. Legasjoner ledes av en minister, en sendemann med lavere rang enn ambassadør. Betegnelsen legasjon tilsvarer gesandtskap.
Stormaktene etablerte ambassader hos hverandre, men sendte legasjoner til mindre land. Mindre land etablerte også legasjoner utenlands. Da man etter andre verdenskrig vektla suverene staters likeverd, falt statusskillet mellom utenriksstasjonene bort og legasjonene ble i etterkrigstiden omgjort til fullverdige ambassader.

Norge

Norge hadde, som et lite land, etter 1905 utenriksstasjoner i form av legasjoner. Gradvis ble disse oppgradert til ambassader. I 1947 hadde Norge 23 legasjoner og fire ambassader i utlandet. I 1958 var det ni legasjoner og 23 ambassader. I 1967 gikk betegnelsen legasjon helt ut av bruk i norsk utenrikstjeneste.
Vitensenteret Sørlandet

Vitensenteret Sørlandet er et vitensenter i Arendal i Aust-Agder, og i Kristiansand i Vest-Agder . Dette er et av de 9 regionale vitensentre i Norge som inngår i regjeringens realfagssatsning.
Vitensenteret er et sted barn og unge kan lære om matematikk, naturvitenskap og teknologi gjennom selv å gjøre ulike eksperimenter eller aktiviteter.
Vitensenteret ligger på bryggekanten i sentrum av Arendal. Det er et stort parkeringshus, Pollen parkeringshus rett ved siden av bygget.
Eget spisested, VitenBiten og butikk fylt med lærerike leker som heter VitenButikken.
Vitensenteret Sørlandet startet opp i 2010 , flyttet inn i nytt bygg i desember 2012. Våren 2014 utvides utstillingene og aktivitetsrommene ytterligere. 
Det er utviklet en rekke undervisningstilbud til barnehager og skoler. Avholdes regelmessig lærerkurs og gjennom hele året får fritidsbesøkende nye eksperimenter eller aktiviteter de kan gjøre.
Vitensenteret Sørlandet, Kristiansand:
Etter 1 og et halvt år med planlegging åpnet de et mini-vitensenter i Markens gate i Kristiansand i januar 2018 . Her er det fokus på aktiviteter og mindre på utstilling, og det vil til enhver tid være minst tre aktiviteter å oppleve.

Publikumstilbud

Fritidstilbud som VitenKlubben, heldagsopplegg under ulike arrangementer, VitenShow, undervisningsopplegg i en rekke tema og ulike trinn. Spennende opplegg som Bestas Kjemiskatteskiste, Fornybar energi, 3D visning hvor vi reiser ut i verdensrommet, bursdagsselskaper, eventer, lærerkurs og vi har alle skolefridager for allmennheten.
Www.virensor.no for mer informasjon
Jamie Vardy

Landslaget

Han debuterte for det engelske landslaget den 7. juni 2015 mot Irland, der han kom inn som innbytter for Wayne Rooney da det var igjen 15 minutter. Han scorte sitt første landslagsmål 16. mars 2016 i en treningskamp mot Tyskland.
Han ble tatt ut i Englands EM-tropp til EM i Frankrike 2016.
Han ble tatt ut i Englands tropp til VM i fotball 2018 i Russland.
28. august 2018 ga han seg på det engelske landslaget.
Johan Friedrich Schwabe

Liv

Han var sønn av sorenskriver over Hedmarken Hans Henrik Schwabe (1713–1776) og Rebekka Hof. Fra 1752 til 1759 eide faren gården Sakslund i Stange. Forholdet mellom foreldrene var dårlig. Til slutt ble de skilt og den unge Johan Fredrik fulgte med moren. På hennes bekostning fikk han undervisning ved Odense katedralskole. I 1766 tok han examen artium og tok deretter anneneksamen ved Københavns Universitet. Deretter reiste han tilbake til Norge og var kontorist og senere edsvoren fullmektig hos forskjellige sorenskrivere i omkring åtte år. Først i 1776 kunne han ta danskspråklig juridisk eksamen ved universitetet. Han ble dermed examinatus juris.
Tilbake i Norge ble Schwabe assistent hos sin far og etter dennes død konstituert som hans etterfølger i Hedmarken sorenskriveri. Han fikk imidlertid ingen utnevnelse til sorenskriver da embetet ble delt i Nordre og Søndre Hedmarken sorenskriverier i 1777, og måtte reise tilbake til København for å søke embete (sollisitere). Først i 1779 fikk han et embete som kongelig inspektør på Grønland. Han skulle holde oppsyn med forholdene på Grønland for den danske regjeringen, særlig handelen og hvalfangsten.
På Grønland opprettet Schwabe en «Hjelpekasse for trengende Grønlendere», som ved hans tilbakereise hadde en kapital av 3122 riksdaler. Han gikk også inn for å modernisere hvalfangsten, som da ble drevet med grønlandske konebåter. Høsten 1785 måtte han utføre tiltak for å begrense spredningen av en pest som var brutt ut. I 1786 kunne han vendte tilbake til Danmark etter en besværlig reise.
I København ble han i 1788 utenevnt til medlem av den grønlandske handelskommisjonen. Men da hadde han allerede søkt om det ledige embetet som lagmann på Opplandene. Han ble utnevnt til lagmann 11. januar 1788, men måtte inntil videre la embetet bestyre av kanselliråd Jens Grømbach Wessel, fordi han var bundet av arbeidet i den grønlandske handelskommisjonen. Først i 1789 kunne han flytte til Opplandene, hvor han tok bolig på lagmannsgården Rør i Ringsaker. Schwabe beholdt embetet til 1797, da lagstolene ble opphevet ved omleggingen av domstolene etter forordningen av 11. august samme år. Han fikk en pensjon på 1000 riksdaler, og kjøpte lagmannsgården Rør av staten for 5400 riksdaler.
Med sin kone Birgitha eller Berthe Henrichsdatter Larsen fikk han seks barn. I året 1800 ble han skilt, mot å betale henne 100 riksdaler i året. Datteren Margrethe Marie ble gift med sogneprest Hans Heyerdahl, mens datteren Rebekka ble gift med prosten Bull i Nes. Sønnen Christian Schwabe deltok i almuebevæpningen på Opplandene under krigen med Sverige og ble senere prokurator. Schwabe hadde også en pleiesønn, Johan Fredrik Jørgensen Schwabe, som ble sogneprest i Rennebu.